Des Morgens ward Gerichtsdag sin,
Un Meier kümmt tau den Stadtrichter:
»Herr, Dins', de is nu wedder fast.«
»Ja«, seggt de, »es ist die ewige Geschichte:
Heut haben wir den saubern Gast,
Und morgen ist er aus den Toren!«
»Ne, Herr, ditmal hett hei mi't sworen
Mit einen körperlichen Eid,
Dat hei bi uns uthollen will.«
»Holl Hei sin Mul, un swig Hei still!
Hei is en Schapskopp, dat Hei't glöwen deiht.
De swört teihn Swür in einen Aten.
Ick hadd nich glöwt, dat Hei so dämlich wir.«
»Je, Herr, ick trug ok nich sin Swür,
Up de dauh'ck mi ok nich verlaten,
De holl'n em nich, wenn hei utkratzen will;
Ne, Herr, ick trug blot up de Küll.«